Document ID: 32014R1362

IZVEDBENA UREDBA KOMISIJE (EU) št. 1362/2014
z dne 18. decembra 2014
o določitvi pravil za poenostavljeni postopek za odobritev določenih sprememb operativnih programov, financiranih iz Evropskega sklada za pomorstvo in ribištvo, ter pravil o obliki in strukturi letnih poročil o izvajanju teh programov
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (EU) št. 508/2014 Evropskega parlamenta in Sveta z dne 15. maja 2014 o Evropskem skladu za pomorstvo in ribištvo in razveljavitvi uredb Sveta (ES) št. 2328/2003, (ES) št. 861/2006, (ES) št. 1198/2006 in (ES) št. 791/2007 in Uredbe (EU) št. 1255/2011 Evropskega parlamenta in Sveta (1), zlasti členov 22(1) in 114(3) Uredbe,
ob upoštevanju naslednjega:
(1)
V skladu s členom 20 Uredbe (EU) št. 508/2014 mora Komisija odobriti vse spremembe operativnega programa, ki se financira iz Evropskega sklada za pomorstvo in ribištvo (v nadaljnjem besedilu: ESPR).
(2)
V skladu s členom 22(2) Uredbe (EU) št. 508/2014 so postopki in časovni razporedi za predložitev in odobritev naslednjih sprememb operativnih programov poenostavljeni v primeru: (a) sprememb operativnih programov v zvezi s prenosom sredstev med prednostnimi nalogami Unije, če sredstva ne presegajo 10 % zneska, dodeljenega prednostni nalogi Unije; (b) sprememb operativnih programov v zvezi z uvedbo ali umikom ukrepov oziroma vrst zadevnih operacij ter s tem povezanimi podatki in kazalniki; (c) sprememb operativnih programov v zvezi s spremembami opisa ukrepov, vključno s spremembami pogojev za upravičenost; (d) sprememb, ki so potrebne zaradi sprememb prednostnih nalog Unije v zvezi s politiko izvrševanja in nadzora. Take spremembe operativnih programov ne bi smele vplivati na splošno intervencijsko logiko programa, izbrane prednostne naloge Unije in posebne cilje oziroma rezultate, ki jih je treba doseči, zato ne bi smele povzročiti dvomov glede združljivosti z obstoječimi pravili in praksami.
(3)
Zato je treba določiti pravila za poenostavljeni postopek za odobritev sprememb operativnih programov iz člena 22(2) Uredbe (EU) št. 508/2014. Ta postopek bi moral Komisiji omogočiti, da v pospešenem časovnem okviru odobri to vrsto sprememb, ki jih določena država članica predloži za svoje operativne programe. Glede na časovne omejitve bi morale v okviru poenostavljenega postopka države članice vložiti zahtevek, ki vsebuje popolne podatke, na podlagi katerih lahko Komisija v celoti oceni predlagane spremembe.
(4)
Vsaka država članica v skladu s členom 50 Uredbe (EU) št. 1303/2013 in členom 114 Uredbe (EU) št. 508/2014 Komisiji predloži letno poročilo o izvajanju svojega operativnega programa do 31. maja vsako leto od 2016 do 2023.
(5)
Letno poročilo o izvajanju, ki ga predložijo države članice, bi moralo vsebovati podatke, ki so usklajeni in primerljivi tako med leti izvajanja kot tudi med državami članicami. Poročilo bi moralo omogočiti tudi združevanje podatkov na ravni ESPR ali, kadar je to potrebno, za vse evropske strukturne in investicijske sklade.
(6)
Treba je določiti pravila o obliki in strukturi teh letnih poročil o izvajanju.
(7)
Da bi se omogočila takojšnja uporaba ukrepov iz te uredbe, bi morala uredba začeti veljati dan po objavi v Uradnem listu Evropske unije.
(8)
Ukrepi iz te uredbe so v skladu z mnenjem Odbora Evropskega sklada za pomorstvo in ribištvo -
SPREJELA NASLEDNJO UREDBO:
Člen 1
Odobritev sprememb operativnih programov po poenostavljenem postopku
1. Kadar država članica Komisiji predloži zahtevek za odobritev spremembe svojega operativnega programa, ki spada v področje uporabe člena 22(2) Uredbe (EU) št. 508/2014, Komisijo prosi, da to spremembo odobri po poenostavljenem postopku v skladu s tem členom.
2. Zahtevki za odobritev po poenostavljenem postopku vsebujejo samo spremembe, navedene v členu 22(2) Uredbe (EU) št. 508/2014.
3. Če Komisija meni, da so podatki, ki jih je predložila zadevna država članica v zvezi s spremembo, predloženo na podlagi odstavka 1, nepopolni, zahteva vse potrebne dodatne podatke. Obdobje iz odstavkov 4 in 5 začne teči dan po prejemu popolnega zahtevka za odobritev spremembe operativnega programa, kot ga Komisija navede državi članici.
4. Če Komisija državi članici ne pošlje pripomb v 25 delovnih dneh po prejemu zahtevka za odobritev po poenostavljenem postopku, se šteje, da je Komisija spremembo operativnega programa odobrila.
5. Kadar Komisija državi članici pošlje pripombe v 25 delovnih dneh po prejemu zahtevka za odobritev po poenostavljenem postopku, se sprememba operativnega programa odobri v skladu s postopkom iz člena 30(2) Uredbe (EU) št. 1303/2013 in člena 20(1) Uredbe (EU) št. 508/2014.
Člen 2
Oblika in struktura letnih poročil o izvajanju
Vsebina letnega poročila o izvajanju, kakor je določena v členu 50 Uredbe (EU) št. 1303/2013 in členu 114(2) Uredbe (EU) št. 508/2014, se predloži v skladu s predlogo iz Priloge k tej uredbi.
Člen 3
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 18. decembra 2014

Labels: 19
10
8
6
12
15